b"\n_START_ARTICLE_\nVestheim skole\n_START_PARAGRAPH_\nVestheim skole er en tidligere skole p\xc3\xa5 Frogner i Oslo. Den ble etablert som en h\xc3\xb8yere privatskole i 1893 av fem l\xc3\xa6rere som tidligere hadde jobbet ved Aars og Voss' skole._NEWLINE_Skolen fikk rett til \xc3\xa5 avholde middelskoleeksamen i 1894 og examen artium i 1906._NEWLINE_Skolebygningen i r\xc3\xb8d tegl i Skovveien 9 ble oppf\xc3\xb8rt i 1893, tegnet av arkitektkontoret Ekman & Smith. En ny bygning ble oppf\xc3\xb8rt 1895\xe2\x80\x931896. I 1907 ble Fr\xc3\xb8ken Rolls Pigeinstitut kj\xc3\xb8pt opp, og fikk navnet Vestheim Pigeskole (senere Vestheim pikeskole og Vestheim privatskole). Denne skolen hadde lokaler i L\xc3\xb8venskiolds gate 1 (n\xc3\xa5 lokaler for Bj\xc3\xb8rknes Privatskole)._NEWLINE_I 1918 ble driften av skolen stanset en kort periode etter \xc3\xb8konomiske problemer, f\xc3\xb8r den ble overtatt av Christiania kommune. Pikeskolen ble da frasolgt og videref\xc3\xb8rt som selvstendig privatskole frem til 1958, da Elisenberg skole overtok pikeskolens lokaler._NEWLINE_I 1969 ble Vestheim skole nedlagt, sammen med flere andre skoler i samme str\xc3\xb8k (Berle skole, Frogner skole, Elisenberg skole og Aars og Voss). I 1982 flyttet Den franske skolen (Lyc\xc3\xa9e fran\xc3\xa7ais Ren\xc3\xa9 Cassin d'Oslo) og Den engelske skolen inn i hver sin bygning. I 1994 overtok Den franske skolen hele bygningskomplekset i Skovveien."